ໂຄງການ​ກໍ່ສ້າງ ​ທາງ​ລົດ​ໄຟ​ ໃນລາວ ບໍ່​ມີ​ທ່າ​ທີ ທີ່​ຊັດ​ເຈນ​
ລາວ​ຍັງ​ຈະ​ເດີນ​ໜ້າ​ ຕາມ​ແຜນການ​ ກໍ່ສ້າງ​ທາງ​ລົດ​ໄຟ​ຕໍ່​ໄປ ​ເຖິງ​ແມ່ນ​ວ່າ ຈະ​ຍັງ​ກຳນົດ​ບໍ່​ທັນ​ໄດ້​ວ່າ ຈະ​ສາມາດ​ລົງມື​ ກໍ່ສ້າງ​ໃນ​ພາກ​ຕົວ​ຈິງ ໄດ້​ເມື່ອ​ໃດ​ແທ້ ກໍ​ຕາມ.
ປະທານປະເທດລາວ ເນັ້ນຢ້ຳກັບປະທານປະເທດຈີນ ເຖິງ ໂຄງການກໍ່ສ້າງທາງລົດໄຟເຊື່ອມຕໍ່ລາວກັບຈີນ ຫາກແຕ່ວ່າ ກໍຍັງຄົງບໍ່ມີທ່າທີ ທີ່ຊັດເຈນ ຈາກຜູ້ນຳສູງສຸດຂອງຈີນ ໃນ ໂຄງການນີ້ແຕ່ຢ່າງໃດ ທ່ານຈູມມະລີ ໄຊຍະສອນ ປະທານປະເທດລາວ ໄດ້ສະແດງອອກເຖິງການໃຫ້ຄວາມສຳຄັນຢ່າງຍິ່ງ ທີ່ທາງການລາວມີຕໍ່ໂຄງການກໍ່ສ້າງທາງລົດໄຟ ເພື່ອເຊື່ອມຕໍ່ລາວກັບຈີນ ໃນໂອກາດທີ່ທ່ານເດີນທາງໄປຮ່ວມເປັນກຽດໃນພິທີການສະເຫຼີມສະຫຼອງໄຊຊະນະ ໃນສົງຄາມໂລກຄັ້ງທີ 2 ຄົບຮອບ 70 ປີ ຢູ່ກຸງປັກກິ່ງ ສາທາລະນະລັດປະຊາຊົນຈີນ ເມື່ອຕົ້ນເດືອນກັນຍາ ທີ່ຜ່ານມານີ້ ໂດຍການໃຫ້ຄວາມສຳຄັນດັ່ງກ່າວ ໄດ້ມີຂຶ້ນໃນໂອກາດທີ່ທ່ານຈູມມະລີ ໄດ້ພົບປະເຈລະຈາຮ່ວມກັນກັບ ທ່ານສີ ຈິ້ນຜິງ ປະທານປະເທດ ແລະ ປະທານພັກຄອມມິວນິສຈີນ ຊຶ່ງຕໍ່ເນື່ອງຈາກການພົບປະເຈລະຈາຮ່ວມກັນກັບທ່ານຫລີ ເຄີ້ຈຽງ ນາຍົກລັດຖະມົນຕີຈີນ ແລະ ທ່ານຫລິວ ຫຍຸນຊານ ກຳມະການຖາວອນຂອງຄະນະກຳມະການກົມການເມືອງສູນກາງພັກຄອມມິວນິສຈີນ ຈຶ່ງນັບເປັນການສະແດງອອກເຖິງການໃຫ້ຄວາມສຳຄັນຢ່າງຍິ່ງ ທີ່ທາງການລາວມີຕໍ່ໂຄງການກໍ່ສ້າງທາງລົດໄຟເພື່ອເຊື່ອມຕໍ່ລາວ ກັບຈີນ ໃຫ້ໄດ້ຢ່າງເປັນຮູບປະທຳ ຊຶ່ງກ່ອນໜ້ານີ້ ທ່ານສົມສະຫວາດ ເລັ່ງສະຫວັດ ຮອງນາຍົກ ລັດຖະມົນຕີ ຜູ້ຊີ້ນຳຂົງເຂດເສດຖະກິດ ການຜະລິດ ແລະ ຈະລາຈອນຂອງລັດຖະບານລາວ ກໍໄດ້ໃຫ້ການຢືນຢັນວ່າ ລັດຖະບານລາວຍັງຈະເດີນໜ້າຕາມແຜນການກໍ່ສ້າງທາງ ລົດໄຟເຊື່ອມຕໍ່ລາວກັບຈີນ ແລະ ໄທຕໍ່ໄປ ເຖິງແມ່ນວ່າ ຈະ ຍັງກຳນົດບໍ່ທັນໄດ້ວ່າ ຈະສາມາດລົງມື ກໍ່ສ້າງໃນພາກຕົວຈິງ ໄດ້ເມື່ອໃດແທ້ ກໍຕາມ ເພາະວ່າໂຄງການກໍ່ສ້າງທາງລົດໄຟ ດັ່ງກ່າວຈະສ້າງຜົນປະໂຫຍດທາງເສດຖະກິດຢ່າງຫຼວງຫຼາຍ ໃຫ້ແກ່ລາວໃນລະຍະຍາວນັ້ນເອງ ໂດຍກ່ອນໜ້ານີ້ ທ່ານສົມສະຫວາດ ໄດ້ໃຫ້ການຄາດໝາຍວ່າ ລັດຖະບານລາວກັບຈີນ ຈະບັນລຸຂໍ້ຕົກລົງກ່ຽວກັບການຮ່ວມມືໃນການກໍ່ສ້າງທາງລົດໄຟເຊື່ອມຕໍ່ລະຫວ່າງລາວກັບຈີນ ໃນເດືອນມິຖຸນາ 2015 ແລະ ຕໍ່ຈາກນັ້ນ ລັດຖະບານລາວກໍຈະສະເໜີຂໍ້ຕົກລົງດັ່ງກ່າວ ເພື່ອຂໍການອະນຸມັດຈາກສະພາແຫ່ງຊາດລາວ ໃນລະຍະທີ່ຕໍ່ເນື່ອງກັນນັ້ນ ແຕ່ຈົນເຖິງປັດຈຸບັນ ການຄາດໝາຍດັ່ງກ່າວ ກໍຍັງບໍ່ເກີດຂຶ້ນຢ່າງແທ້ຈິງ ທ່ານສົມສະຫວາດ ໄດ້ໃຫ້ການຢືນຢັນດ້ວຍວ່າ ຮູບແບບຂອງການຮ່ວມມືລະຫວ່າງລັດຖະບານລາວກັບຈີນ ໃນການກໍ່ສ້າງທາງລົດໄຟດັ່ງກ່າວນີ້ ຈະເປັນການຮ່ວມລົງທຶນດ້ວຍການສ້າງຕັ້ງ ບໍລິສັດຂຶ້ນມາເພື່ອຮັບຜິດຊອບ ການກໍ່ສ້າງ ແລະ ບໍລິຫານໂຄງການ ຊຶ່ງຄາດໝາຍວ່າ ລັດຖະບານລາວກັບຈີນ ຈະລົງທຶນຂັ້ນເບື້ອງຕົ້ນໃນມູນຄ່າ 840 ລ້ານໂດລາຕໍ່ 1,260 ລ້ານໂດລາ ແລະ ຈະກູ້ຢືມຈາກທະນາຄານຈີນໃນມູນຄ່າ 5,000 ລ້ານໂດລາ ທາງດ້ານ ທ່ານຫລີ ເຄີ້ຈຽງ ນາຍົກລັດຖະມົນຕີຈີນ ຢືນຢັນວ່າ ຈະມີການກຳນົດຮູບແບບການຮ່ວມມືທີ່ມີປະສິດທິພາບ ທີ່ທຸກຝ່າຍໄດ້ຮັບຜົນປະໂຫຍດ ແລະ ສອດຄ້ອງກັບສະພາບຕົວຈິງ ໂດຍທາງການຈີນເຫັນວ່າ ລົດໄຟຄວາມໄວສູງອາດບໍ່ເມາະສົມກັບສະພາບພູມິປະເທດໃນລາວ ທີ່ສ່ວນໃຫຍ່ເປັນເຂດພູດອຍ ຈຶ່ງສະເໜີໃຫ້ປ່ຽນເປັນລົດໄຟຄວາມໄວປານກາງ ລະບົບລາງຄູ່ ທີ່ຂະບວນໂດຍສານ ແລະ ຂົນສົ່ງສິນຄ້າມີຄວາມໄວ 160 ແລະ 120 ກິໂລແມັດຕໍ່ຊົ່ວໂມງຕາມລຳດັບ ຊຶ່ງສອດຄ້ອງກັບການລົງນາມໃນບັນທຶກຄວາມເຂົ້າໃຈ ວ່າດ້ວຍການຮ່ວມມືລະຫວ່າງໄທ ແລະ ຈີນ ໃນການກໍ່ສ້າງທາງລົດໄຟລາງຄູ່ຄວາມໄວປານກາງ ເມື່ອທ້າຍປີ 2014 ຢູ່ບາງກອກທີ່ແນໃສ່ການພັດທະນາທາງລົດໄຟເພື່ອເຊື່ອມຕໍ່ກັນໃຫ້ໄດ້ພາຍໃນປີ 2022 ດ້ວຍການຮ່ວມລົງທຸນ ເພື່ອກໍ່ສ້າງທາງລົດໄຟລາງຄູ່ລະດັບຄວາມໄວປານກາງ 2 ເສັ້ນທາງໃນໄທ ຄືໜອງຄາຍ-ແກ່ງຄອຍ -ມາບຕາພຸດ ແລະ ແກ່ງຄອຍ-ບາງກອກ ເພື່ອເປັນພື້ນຖານໃຫ້ກັບການຂະຫຍາຍການເຊື່ອມໂຍງໄປລາວ ແລະ ຈີນຕໍ່ໄປ ໂດຍຄາດວ່າ ທາງການຈີນຈະສະເໜີລາຍງານ ການສຳຫລວດອອກແບບກໍ່ສ້າງທັງ 2 ເສັ້ນທາງດັ່ງກ່າວ ຕໍ່ທາງການໄທພາຍໃນເດືອນກັນຍາປີນີ້ ເພື່ອທີ່ວ່າ ຈະໄດ້ຈັດທຳສັນຍາຮ່ວມທຶນ ເພື່ອກໍ່ສ້າງໃນພາກຕົວຈິງຕໍ່ໄປ ດັ່ງທີ່ທ່ານອາຄົມ ເຕີມພິທະຍາໄພສິດ ລັດຖະມົນຕີວ່າການກະຊວງຄົມມະນາຄົມຂອງໄທ ໄດ້ໃຫ້ການຢືນຢັນວ່າ: ລັດຖະບານໄທ ໄດ້ອະນຸມັດແຜນການກໍ່ສ້າງທາງລົດໄຟລາງຄູ່ຂະໜາດກວ້າງ 1 435 ແມັດ ໃນ 3 ເສັ້ນທາງ ຄື ບາງກອກ-ໂຄຣາດ-ໜອງຄາຍ ກັບເສັ້ນທາງທ່າເຮືອມາບຕາພຸດ-ໂຄຣາດ-ໜອງຄາຍ ແລະ ເສັ້ນທາງ ຣະຍອງ-ບາງກອກ-ໂຄຣາດ-ໜອງຄາຍ ທີ່ເຊື່ອມຕໍ່ລາວກັບຈີນ ໄປເຖິງມາເລເຊຍ ແລະ ສິງກະໂປ ໄດ້ດ້ວຍ